Thomas Jensen (S), 2012-06-08:
Vi behandler i dag det her lovforslag, på grund af at Danmark har et problem, som overskygger alle andre, nemlig mangelen på arbejdspladser.
Alt for mange af vores naboer, familiemedlemmer og venner har måttet veksle deres lønseddel til en fyreseddel, og unge har svært ved at få fodfæste på arbejdsmarkedet.
I hr. Lars Løkke Rasmussens regeringstid blev der konsekvent set den anden vej, alt imens der hver eneste dag forsvandt 130 arbejdspladser ud af landet.
Mens hr. Lars Løkke Rasmussen var statsminister i Danmark, fik 130 danskere altså hver eneste dag den besked, vi alle frygter mest: Du er fyret.
Vores produktivitet svandt i samme periode ind og nærmede sig frysepunktet.
Det var et faktum, som ikke bekymrede hr. Lars Løkke Rasmussen, som under sidste års afslutningsdebat her i Folketinget postulerede, at – og jeg citerer: »... Danmark er i udvikling fra nord til syd.
Citat slut.
Denne regering har ikke fantasiforestillinger om, at alt er rosenrødt, hverken dengang eller nu.
Vi har derimod set bæstet i øjnene og stoppet tabet af arbejdspladser.
Vi har vendt recession til vækst, vi har kickstartet økonomien.
Vores igangsatte initiativer skaber alene i år og næste år 19.500 nye arbejdspladser.
Samtlige af Folketingets partier er blevet enige om at øge og fremrykke erhvervsinvesteringer med henblik på at øge produktivitet, konkurrenceevne, vækst og beskæftigelse.
Dette investeringsvindue vil gøre det muligt for danske virksomheder at investere i ny og hårdt tiltrængt driftsteknologi, apparatur og maskiner, og få en præmie for det.
Det skaber 7.500 arbejdspladser i 2012 og 2013 og giver et tiltrængt løft af vores slunkne produktivitet.
Finansieringen er soleklar: Skruen strammes om de virksomheder, der ikke betaler deres skat fyldestgørende.
I grunden er det en lidt underlig laden stå til i forhold til skattelovgivningen, som skiftende Venstreministre har tilladt de seneste år.
Derfor er vi rigtig glade for, at Folketingets højreorienterede partier nu endelig anerkender behovet for at sætte gang i dansk økonomi og løfte vores produktivitetsniveau.
Og det er betalt med noget så simpelt som at bede nogle virksomheder om at betale et korrekt beløb i skat, ligesom alle andre almindelige mennesker bliver bedt om.
Det er godt, at der nu er flere partier, der vil bakke lovforslaget op her i Folketingssalen, men det undrer mig, at de også har kritiseret det i offentligheden.
For alle, der reelt set ønsker at sætte gang i væksten i det her land, kan se den logik, at virksomhedernes investeringer skal fremrykkes, fordi det er her og nu, vi har behov for arbejdspladser, og de arbejdspladser kommer ikke af sig selv.
Så er der dem, som absolut vil finde hår i suppen, som siger, at investeringsniveauet så falder igen i de efterfølgende år.
Her må jeg bare sige, at det her lovforslag netop sigter på at bidrage til at sætte gang i dansk økonomi og dermed få gang i et selvbærende opsving, så der ad den vej kommer flere investeringer.
Det vil være investeringer, som øger vores produktivitet og konkurrenceevne, som skaber flere arbejdspladser, hvad der igen skaber flere investeringer.
Målet og midlet er derfor krystalklart: Ved midlertidigt at forbedre afskrivningsreglerne for erhvervene vil virksomhederne øge og yderligere fremrykke investeringer til nu, hvor ledigheden er alt for stor, og hvor mange virksomheder også står over for vigtige investeringer i produktivitetsforbedringer og grøn omstilling.
Socialdemokraterne støtter helhjertet forslaget og opfordrer til flere brede aftaler om skat, skabelse af arbejdspladser og ny vækst, så fyresedlerne igen kan byttes ud med lønsedler.
Da Enhedslistens og Socialistisk Folkepartis ordførere ikke kan være til stede i salen i dag, har jeg lovet at meddele, at de to partier også støtter lovforslaget.